The Exeter Book (Jebson)/Juliana

Juliana Verse Indeterminate Saxon    Hwæt! We ðæt hyrdon hæleð eahtian, deman dædhwate, þætte in dagum gelamp Maximianes, se geond middangeard, arleas cyning, eahtnysse ahof,  5  cwealde cristne men, circan fylde, geat on græswong godhergendra, hæþen hildfruma, haligra blod, ryhtfremmendra. Wæs his rice brad, wid ond weorðlic ofer werþeode,  10  lytesna ofer ealne yrmenne grund. Foron æfter burgum, swa he biboden hæfde, þegnas þryðfulle. Oft hi þræce rærdon, dædum gedwolene, þa þe dryhtnes æ feodon þurh firencræft. Feondscype rærdon,  15  hofon hæþengield, halge cwelmdon, breotun boccræftge, bærndon gecorene, gæston godes cempan gare ond lige. Sum wæs æhtwelig æþeles cynnes rice gerefa. Rondburgum weold, </dd> <dt>20</dt> <dd> eard weardade oftast symle in þære ceastre Commedia, heold hordgestreon. Oft he hæþengield ofer word godes, weoh gesohte neode geneahhe. Wæs him noma cenned </dd> <dt>25</dt> <dd> Heliseus, hæfde ealdordom micelne ond mærne. ða his mod ongon fæmnan lufian, (hine fyrwet bræc), Iulianan. Hio in gæste bær halge treowe, hogde georne </dd> <dt>30</dt> <dd> þæt hire mægðhad mana gehwylces fore Cristes lufan clæne geheolde. ða wæs sio fæmne mid hyre fæder willan welegum biweddad; wyrd ne ful cuþe, freondrædenne hu heo from hogde, </dd> <dt>35</dt> <dd> geong on gæste. Hire wæs godes egsa mara in gemyndum, þonne eall þæt maþþumgesteald þe in þæs æþelinges æhtum wunade. þa wæs se weliga þæra wifgifta, goldspedig guma, georn on mode, </dd> <dt>40</dt> <dd> þæt him mon fromlicast fæmnan gegyrede, bryd to bolde. Heo þæs beornes lufan fæste wiðhogde, þeah þe feohgestreon under hordlocan, hyrsta unrim æhte ofer eorþan. Heo þæt eal forseah, </dd> <dt>45</dt> <dd> ond þæt word acwæð on wera mengu: "Ic þe mæg gesecgan þæt þu þec sylfne ne þearft  swiþor swencan.  Gif þu soðne god  lufast ond gelyfest,  ond his lof rærest,  ongietest gæsta hleo,  ic beo gearo sona  </dd> <dt>50</dt> <dd> unwaclice  willan þines.  Swylce ic þe secge,  gif þu to sæmran gode  þurh deofolgield  dæde biþencest,  hætsð hæþenweoh,  ne meaht þu habban mec,  ne geþreatian  þe to gesingan.  </dd> <dt>55</dt> <dd> Næfre þu þæs swiðlic  sar gegearwast  þurh hæstne nið  heardra wita,  þæt þu mec onwende  worda þissa." ða se æþeling wearð yrre gebolgen, firendædum fah, gehyrde þære fæmnan word, </dd> <dt>60</dt> <dd> het ða gefetigan ferend snelle, hreoh ond hygeblind, haligre fæder, recene to rune. Reord up astag, siþþan hy togædre garas hlændon, hildeþremman. Hæðne wæron begen </dd> <dt>65</dt> <dd> synnum seoce, sweor ond aþum. ða reordode rices hyrde wið þære fæmnan fæder frecne mode, daraðhæbbende: "Me þin dohtor hafað  geywed orwyrðu.  Heo me on an sagað  </dd> <dt>70</dt> <dd> þæt heo mæglufan  minre ne gyme,  freondrædenne.  Me þa fraceðu sind  on modsefan  mæste weorce,  þæt heo mec swa torne  tæle gerahte  fore þissum folce,  het me fremdne god,  </dd> <dt>75</dt> <dd> ofer þa oþre  þe we ær cuþon,  welum weorþian,  wordum lofian,  on hyge hergan,  oþþe hi nabban." Geswearc þa swiðferð sweor æfter worde, þære fæmnan fæder, ferðlocan onspeon: </dd> <dt>80</dt> <dd> "Ic þæt geswerge þurh soð godu,  swa ic are æt him  æfre finde,  oþþe, þeoden, æt þe  þine hyldu  winburgum in,  gif þas word sind soþ,  monna leofast,  þe þu me sagast,  </dd> <dt>85</dt> <dd> þæt ic hy ne sparige,  ac on spild giefe,  þeoden mæra,  þe to gewealde.  Dem þu hi to deaþe,  gif þe gedafen þince,  swa to life læt,  swa þe leofre sy." Eode þa fromlice fæmnan to spræce, </dd> <dt>90</dt> <dd> anræd ond yreþweorg, yrre gebolgen, þær he glædmode geonge wiste wic weardian. He þa worde cwæð: "ðu eart dohtor min seo dyreste  ond seo sweteste  in sefan minum,  </dd> <dt>95</dt> <dd> ange for eorþan,  minra eagna leoht,  Iuliana!  þu on geaþe hafast  þurh þin orlegu  unbiþyrfe  ofer witena dom  wisan gefongen.  Wiðsæcest þu to swiþe  sylfre rædes  </dd> <dt>100</dt> <dd> þinum brydguman,  se is betra þonne þu,  æþelra for eorþan,  æhtspedigra  feohgestreona.  He is to freonde god.  Forþon is þæs wyrþe,  þæt þu þæs weres frige,  ece eadlufan,  an ne forlæte." </dd> <dt>105</dt> <dd> Him þa seo eadge ageaf ondsware, Iuliana (hio to gode hæfde  freondrædenne  fæste gestaþelad): "Næfre ic þæs þeodnes þafian wille  mægrædenne,  nemne he mægna god  </dd> <dt>110</dt> <dd> geornor bigonge  þonne he gen dyde,  lufige mid lacum  þone þe leoht gescop,  heofon ond eorðan  ond holma bigong,  eodera ymbhwyrft.  Ne mæg he elles mec  bringan to bolde.  He þa brydlufan  </dd> <dt>115</dt> <dd> sceal to oþerre  æhtgestealdum  idese secan;  nafað he ænige her." Hyre þa þurh yrre ageaf ondsware fæder feondlice, nales frætwe onheht: "Ic þæt gefremme, gif min feorh leofað  </dd> <dt>120</dt> <dd> gif þu unrædes  ær ne geswicest,  ond þu fremdu godu  forð bigongest  ond þa forlætest  þe us leofran sind,  þe þissum folce  to freme stondað,  þæt þu ungeara  ealdre scyldig  </dd> <dt>125</dt> <dd> þurh deora gripe  deaþe sweltest,  gif þu geþafian nelt  þingrædenne,  modges gemanan.  Micel is þæt ongin  ond þreaniedlic  þinre gelican,  þæt þu forhycge  hlaford urne." </dd> <dt>130</dt> <dd> Him þa seo eadge ageaf ondsware, gleaw ond gode leof, Iuliana: "Ic þe to soðe secgan wille,  bi me lifgendre  nelle ic lyge fremman.  Næfre ic me ondræde  domas þine,  </dd> <dt>135</dt> <dd> ne me weorce sind  witebrogan,  hildewoman,  þe þu hæstlice  manfremmende  to me beotast,  ne þu næfre gedest  þurh gedwolan þinne  þæt þu mec acyrre  from Cristes lofe." </dd> <dt>140</dt> <dd> ða wæs ellenwod, yrre ond reþe, frecne ond ferðgrim, fæder wið dehter. Het hi þa swingan, susle þreagan, witum wægan, ond þæt word acwæð: "Onwend þec in gewitte, ond þa word oncyr  </dd> <dt>145</dt> <dd> þe þu unsnyttrum  ær gespræce,  þa þu goda ussa  gield forhogdest." Him seo unforhte ageaf ondsware þurh gæstgehygd, Iuliana: "Næfre þu gelærest þæt ic leasingum,  </dd> <dt>150</dt> <dd> dumbum ond deafum  deofolgieldum,  gæsta geniðlum  gaful onhate,  þam wyrrestum  wites þegnum,  ac ic weorðige  wuldres ealdor  middangeardes  ond mægenþrymmes,  </dd> <dt>155</dt> <dd> ond him anum to  eal biþence,  þæt he mundbora  min geweorþe,  helpend ond hælend  wið hellsceaþum." Hy þa þurh yrre Affricanus, fæder fæmnan ageaf on feonda geweald </dd> <dt>160</dt> <dd> Heliseo. He in æringe gelædan het æfter leohtes cyme to his domsetle. Duguð wafade on þære fæmnan wlite, folc eal geador. Hy þa se æðeling ærest grette, </dd> <dt>165</dt> <dd> hire brydguma, bliþum wordum: "Min se swetesta sunnan scima,  Iuliana!  Hwæt, þu glæm hafast,  ginfæste giefe,  geoguðhades blæd!  Gif þu godum ussum  gen gecwemest,  </dd> <dt>170</dt> <dd> ond þe to swa mildum  mundbyrd secest,  hyldo to halgum,  beoð þe ahylded fram  wraþe geworhtra  wita unrim,  grimra gyrna,  þe þe gegearwad sind,  gif þu onsecgan nelt  soþum gieldum." </dd> <dt>175</dt> <dd> Him seo æþele mæg ageaf ondsware: "Næfre þu geþreatast þinum beotum,  ne wita þæs fela  wraðra gegearwast,  þæt ic þeodscype  þinne lufie,  buton þu forlæte  þa leasinga,  </dd> <dt>180</dt> <dd> weohweorðinga,  ond wuldres god  ongyte gleawlice,  gæsta scyppend,  meotud moncynnes,  in þæs meahtum sind  a butan ende  ealle gesceafta." ða for þam folce frecne mode </dd> <dt>185</dt> <dd> beotwordum spræc, bealg hine swiþe folcagende, ond þa fæmnan het þurh niðwræce nacode þennan, ond mid sweopum swingan synna lease. Ahlog þa se hererinc, hospwordum spræc: </dd> <dt>190</dt> <dd> "þis is ealdordom uncres gewynnes  on fruman gefongen!  Gen ic feores þe  unnan wille,  þeah þu ær fela  unwærlicra  worda gespræce,  onsoce to swiðe  þæt þu soð godu  </dd> <dt>195</dt> <dd> lufian wolde.  þe þa lean sceolan  wiþerhycgendre,  witebrogan,  æfter weorþan,  butan þu ær wiþ hi  geþingige,  ond him þoncwyrþe  æfter leahtorcwidum  lac onsecge,  </dd> <dt>200</dt> <dd> sibbe gesette.  Læt þa sace restan,  lað leodgewin.  Gif þu leng ofer þis  þurh þin dolwillen  gedwolan fylgest,  þonne ic nyde sceal  niþa gebæded  on þære grimmestan  godscyld wrecan,  </dd> <dt>205</dt> <dd> torne teoncwide,  þe þu tælnissum  wiþ þa selestan  sacan ongunne,  ond þa mildestan  þara þe men witen,  þe þes leodscype mid him  longe bieode." Him þæt æþele mod unforht oncwæð: </dd> <dt>210</dt> <dd> "Ne ondræde ic me domas þine,  awyrged womsceaða,  ne þinra wita bealo.  Hæbbe ic me to hyhte  heofonrices weard,  mildne mundboran,  mægna waldend,  se mec gescyldeð  wið þinum scinlace  </dd> <dt>215</dt> <dd> of gromra gripe,  þe þu to godum tiohhast.  ða sind geasne  goda gehwylces,  idle, orfeorme,  unbiþyrfe,  ne þær freme meteð  fira ænig  soðe sibbe,  þeah þe sece to him  </dd> <dt>220</dt> <dd> freondrædenne.  He ne findeð þær  duguþe mid deoflum.  Ic to dryhtne min  mod staþelige,  se ofer mægna gehwylc  waldeð wideferh,  wuldres agend,  sigora gehwylces.  þæt is soð cyning." </dd> <dt>225</dt> <dd> ða þam folctogan fracuðlic þuhte þæt he ne meahte mod oncyrran, fæmnan foreþonc. He bi feaxe het ahon ond ahebban on heanne beam, þær seo sunsciene slege þrowade, </dd> <dt>230</dt> <dd> sace singrimme, siex tida dæges, ond he ædre het eft asettan, laðgeniðla, ond gelædan bibead to carcerne. Hyre wæs Cristes lof in ferðlocan fæste biwunden, </dd> <dt>235</dt> <dd> milde modsefan, mægen unbrice. ða wæs mid clustre carcernes duru behliden, homra geweorc. Halig þær inne wærfæst wunade. Symle heo wuldorcyning herede æt heortan, heofonrices god, </dd> <dt>240</dt> <dd> in þam nydclafan, nergend fira, heolstre bihelmad. Hyre wæs halig gæst singal gesið. ða cwom semninga in þæt hlinræced hæleða gewinna, yfeles ondwis. Hæfde engles hiw, </dd> <dt>245</dt> <dd> gleaw gyrnstafa gæstgeniðla, helle hæftling, to þære halgan spræc: "Hwæt dreogest þu, seo dyreste  ond seo weorþeste  wuldorcyninge,  dryhtne ussum?  ðe þes dema hafað  </dd> <dt>250</dt> <dd> þa wyrrestan  witu gegearwad,  sar endeleas,  gif þu onsecgan nelt,  gleawhycgende,  ond his godum cweman.  Wes þu on ofeste,  swa he þec ut heonan  lædan hate,  þæt þu lac hraþe  </dd> <dt>255</dt> <dd> onsecge sigortifre,  ær þec swylt nime,  deað fore duguðe.  þy þu þæs deman scealt,  eadhreðig mæg,  yrre gedygan." Frægn þa fromlice, seo þe forht ne wæs, Criste gecweme, hwonan his cyme wære. </dd> <dt>260</dt> <dd> Hyre se wræcmæcga wið þingade: "Ic eom engel godes ufan siþende,  þegn geþungen,  ond to þe sended,  halig of heahþu.  þe sind heardlicu,  wundrum wælgrim,  witu geteohhad  </dd> <dt>265</dt> <dd> to gringwræce.  Het þe god beodan,  bearn waldendes,  þæt þe burge þa." ða wæs seo fæmne for þam færspelle egsan geaclad, þe hyre se aglæca, wuldres wiþerbreca, wordum sægde. </dd> <dt>270</dt> <dd> Ongan þa fæstlice ferð staþelian, geong grondorleas, to gode cleopian "Nu ic þec, beorna hleo, biddan wille  ece ælmihtig,  þurh þæt æþele gesceap  þe þu, fæder engla,  æt fruman settest,  </dd> <dt>275</dt> <dd> þæt þu me ne læte  of lofe hweorfan  þinre eadgife,  swa me þes ar bodað  frecne færspel,  þe me fore stondeð.  Swa ic þe, bilwitne,  biddan wille  þæt þu me gecyðe,  cyninga wuldor,  </dd> <dt>280</dt> <dd> þrymmes hyrde,  hwæt þes þegn sy,  lyftlacende,  þe mec læreð from þe  on stearcne weg." Hyre stefn oncwæð wlitig of wolcnum, word hleoþrade: "Forfoh þone frætgan ond fæste geheald,  </dd> <dt>285</dt> <dd> oþþæt he his siðfæt  secge mid ryhte,  ealne from orde,  hwæt his æþelu syn." ða wæs þære fæmnan ferð geblissad, domeadigre. Heo þæt deofol genom ...... "ealra cyninga cyning to cwale syllan.  </dd> <dt>290</dt> <dd> ða gen ic gecræfte  þæt se cempa ongon  waldend wundian,  weorud to segon  þæt þær blod ond wæter  bu tu ætgædre  eorþan sohtun.  ða gen ic Herode  in hyge bisweop  þæt he Iohannes bibead  </dd> <dt>295</dt> <dd> heafde biheawan,  ða se halga wer  þære wiflufan  wordum styrde,  unryhtre æ.  Eac ic gelærde  Simon searoþoncum  þæt he sacan ongon  wiþ þa gecorenan  Cristes þegnas,  </dd> <dt>300</dt> <dd> ond þa halgan weras  hospe gerahte  þurh deopne gedwolan,  sægde hy dryas wæron.  Neþde ic nearobregdum  þær ic Neron bisweac,  þæt he acwellan het  Cristes þegnas,  Petrus ond Paulus.  Pilatus ær  </dd> <dt>305</dt> <dd> on rode aheng  rodera waldend,  meotud meahtigne  minum larum.  Swylce ic Egias  eac gelærde  þæt he unsnytrum  Andreas het  ahon haligne  on heanne beam,  </dd> <dt>310</dt> <dd> þæt he of galgan his  gæst onsende in wuldres wlite. þus ic wraþra fela mid minum broþrum bealwa gefremede, sweartra synna, þe ic asecgan ne mæg, rume areccan, ne gerim witan, </dd> <dt>315</dt> <dd> heardra heteþonca." Him seo halge oncwæð  þurh gæstes giefe,  Iuliana:  "þu scealt furþor gen,  feond moncynnes, siþfæt secgan, hwa þec sende to me."  Hyre se aglæca  ageaf ondsware,  </dd> <dt>320</dt> <dd> forhtafongen,  friþes orwena:  "Hwæt, mec min fæder  on þas fore to þe, hellwarena cyning, hider onsende of þam engan ham, se is yfla gehwæs in þam grornhofe geornfulra þonne ic. </dd> <dt>325</dt> <dd> þonne he usic sendeð þæt we soðfæstra þurh misgedwield mod oncyrren, ahwyrfen from halor, we beoð hygegeomre, forhte on ferðþe. Ne biþ us frea milde, egesful ealdor, gif we yfles noht </dd> <dt>330</dt> <dd> gedon habbaþ; ne durran we siþþan for his onsyne ower geferan. þonne he onsendeð geond sidne grund þegnas of þystrum, hateð þræce ræran, gif we gemette sin on moldwege, </dd> <dt>335</dt> <dd> oþþe feor oþþe neah fundne weorþen, þæt hi usic binden ond in bælwylme suslum swingen. Gif soðfæstra þurh myrrelsan mod ne oðcyrreð, haligra hyge, we þa heardestan </dd> <dt>340</dt> <dd> ond þa wyrrestan witu geþoliað þurh sarslege. Nu þu sylfa meaht on sefan þinum soð gecnawan, þæt ic þisse noþe wæs nyde gebæded, þragmælum geþread, þæt ic þe sohte."  </dd> <dt>345</dt> <dd> þa gen seo halge ongon  hæleþa gewinnan,  wrohtes wyrhtan,  wordum frignan,  fyrnsynna fruman:  "þu me furþor scealt secgan, sawla feond, hu þu soðfæstum þurh synna slide swiþast sceþþe, </dd> <dt>350</dt> <dd> facne bifongen." Hyre se feond oncwæð,  wræcca wærleas,  wordum mælde:  "Ic þe, ead mæg,  yfla gehwylces or gecyðe oð ende forð þara þe ic gefremede, nalæs feam siðum, </dd> <dt>355</dt> <dd> synna wundum, þæt þu þy sweotolicor sylf gecnawe þæt þis is soð, nales leas. Ic þæt wende ond witod tealde þriste geþoncge, þæt ic þe meahte butan earfeþum anes cræfte </dd> <dt>360</dt> <dd> ahwyrfan from halor, þæt þu heofoncyninge wiðsoce, sigora frean, ond to sæmran gebuge, onsægde synna fruman. þus ic soðfæstum þurh mislic bleo mod oncyrre. þær ic hine finde ferð staþelian </dd> <dt>365</dt> <dd> to godes willan, ic beo gearo sona þæt ic him monigfealde modes gælsan ongean bere grimra geþonca, dyrnra gedwilda, þurh gedwolena rim. Ic him geswete synna lustas, </dd> <dt>370</dt> <dd> mæne modlufan, þæt he minum hraþe, leahtrum gelenge, larum hyreð. Ic hine þæs swiþe synnum onæle þæt he byrnende from gebede swiceð, stepeð stronglice, staþolfæst ne mæg </dd> <dt>375</dt> <dd> fore leahtra lufan lenge gewunian in gebedstowe. Swa ic brogan to laðne gelæde  þam þe ic lifes ofonn, leohtes geleafan, ond he larum wile þurh modes myne minum hyran, </dd> <dt>380</dt> <dd> synne fremman, he siþþan sceal godra gumcysta geasne hweorfan. Gif ic ænigne ellenrofne gemete modigne metodes cempan wið flanþræce, nele feor þonan </dd> <dt>385</dt> <dd> bugan from beaduwe, ac he bord ongean hefeð hygesnottor, haligne scyld, gæstlic guðreaf, nele gode swican, ac he beald in gebede bidsteal gifeð fæste on feðan, ic sceal feor þonan </dd> <dt>390</dt> <dd> heanmod hweorfan, hroþra bidæled, in gleda gripe, gehðu mænan, þæt ic ne meahte mægnes cræfte guðe wiðgongan, ac ic geomor sceal secan oþerne ellenleasran, </dd> <dt>395</dt> <dd> under cumbolhagan, cempan sænran, þe ic onbryrdan mæge beorman mine, agælan æt guþe. þeah he godes hwæt onginne gæstlice, ic beo gearo sona, þæt ic ingehygd eal geondwlite, </dd> <dt>400</dt> <dd> hu gefæstnad sy ferð innanweard, wiðsteall geworht. Ic þæs wealles geat ontyne þurh teonan; bið se torr þyrel, ingong geopenad, þonne ic ærest him þurh eargfare in onsende </dd> <dt>405</dt> <dd> in breostsefan bitre geþoncas þurh mislice modes willan, þæt him sylfum selle þynceð leahtras to fremman ofer lof godes, lices lustas. Ic beo lareow georn </dd> <dt>410</dt> <dd> þæt he monþeawum minum lifge acyrred cuðlice from Cristes æ, mod gemyrred me to gewealde in synna seað. Ic þære sawle ma geornor gyme  ymb þæs gæstes forwyrd </dd> <dt>415</dt> <dd> þonne þæs lichoman, se þe on legre sceal weorðan in worulde wyrme to hroþor, bifolen in foldan." ða gien seo fæmne spræc:  "Saga, earmsceapen,  unclæne gæst, hu þu þec geþyde, þystra stihtend, </dd> <dt>420</dt> <dd> on clænra gemong? þu wið Criste geo wærleas wunne ond gewin tuge, hogdes wiþ halgum. þe wearð helle seað niþer gedolfen, þær þu nydbysig fore oferhygdum eard gesohtes. </dd> <dt>425</dt> <dd> Wende ic þæt þu þy wærra weorþan sceolde wið soðfæstum swylces gemotes ond þy unbealdra, þe þe oft wiðstod þurh wuldorcyning willan þines."  Hyre þa se werga  wið þingade,  </dd> <dt>430</dt> <dd> earm aglæca:  "þu me ærest saga, hu þu gedyrstig þurh deop gehygd wurde þus wigþrist ofer eall wifa cyn, þæt þu mec þus fæste fetrum gebunde, æghwæs orwigne. þu in ecne god, </dd> <dt>435</dt> <dd> þrymsittendne, þinne getreowdes, meotud moncynnes, swa ic in minne fæder, hellwarena cyning, hyht staþelie. þonne ic beom onsended wið soðfæstum, þæt ic in manweorcum mod oncyrre, </dd> <dt>440</dt> <dd> hyge from halor, me hwilum biþ forwyrned þurh wiþersteall willan mines, hyhtes æt halgum, swa me her gelamp sorg on siþe. Ic þæt sylf gecneow to late micles, sceal nu lange ofer þis, </dd> <dt>445</dt> <dd> scyldwyrcende, scame þrowian. Forþon ic þec halsige þurh þæs hyhstan meaht, rodorcyninges giefe, se þe on rode treo geþrowade, þrymmes ealdor, þæt þu miltsige me þearfendum, </dd> <dt>450</dt> <dd> þæt unsælig eall ne forweorþe, þeah ic þec gedyrstig ond þus dolwillen siþe gesohte, þær ic swiþe me  þyslicre ær  þrage ne wende."  ða seo wlitescyne  wuldres condel  </dd> <dt>455</dt> <dd> to þam wærlogan  wordum mælde:  "þu scealt ondettan  yfeldæda ma, hean helle gæst, ær þu heonan mote, hwæt þu to teonan þurhtogen hæbbe micelra manweorca manna tudre </dd> <dt>460</dt> <dd> deorcum gedwildum." Hyre þæt deofol oncwæð:  "Nu ic þæt gehyre  þurh þinne hleoþorcwide, þæt ic nyde sceal niþa gebæded mod meldian, swa þu me beodest, þreaned þolian. Is þeos þrag ful strong, </dd> <dt>465</dt> <dd> þreat ormæte. Ic sceal þinga gehwylc þolian ond þafian on þinne dom, womdæda onwreon, þe ic wideferg sweartra gesyrede. Oft ic syne ofteah, ablende bealoþoncum beorna unrim </dd> <dt>470</dt> <dd> monna cynnes, misthelme forbrægd þurh attres ord eagna leoman sweartum scurum, ond ic sumra fet forbræc bealosearwum, sume in bryne sende, in liges locan, þæt him lasta wearð </dd> <dt>475</dt> <dd> siþast gesyne. Eac ic sume gedyde þæt him banlocan blode spiowedan, þæt hi færinga feorh aleton þurh ædra wylm. Sume on yðfare wurdon on wege wætrum bisencte, </dd> <dt>480</dt> <dd> on mereflode, minum cræftum under reone stream. Sume ic rode bifealh, þæt hi hyra dreorge on hean galgan lif aletan. Sume ic larum geteah, to geflite fremede, þæt hy færinga </dd> <dt>485</dt> <dd> ealde æfþoncan edniwedan, beore druncne. Ic him byrlade wroht of wege, þæt hi in winsele þurh sweordgripe sawle forletan of flæschoman fæge scyndan, </dd> <dt>490</dt> <dd> sarum gesohte. Sume, þa ic funde butan godes tacne, gymelease, ungebletsade, þa ic bealdlice þurh mislic cwealm minum hondum searoþoncum slog. Ic asecgan ne mæg, </dd> <dt>495</dt> <dd> þeah ic gesitte sumerlongne dæg, eal þa earfeþu þe ic ær ond siþ gefremede to facne, siþþan furþum wæs rodor aræred ond ryne tungla, folde gefæstnad ond þa forman men, </dd> <dt>500</dt> <dd> Adam ond Aeue, þam ic ealdor oðþrong, ond hy gelærde þæt hi lufan dryhtnes, ece eadgiefe anforleton, beorhtne boldwelan, þæt him bæm gewearð yrmþu to ealdre, ond hyra eaferum swa, </dd> <dt>505</dt> <dd> mircast manweorca. Hwæt sceal ic ma riman yfel endeleas? Ic eall gebær, wraþe wrohtas geond werþeode, þa þe gewurdun widan feore from fruman worulde fira cynne, </dd> <dt>510</dt> <dd> eorlum on eorþan. Ne wæs ænig þara þæt me þus þriste, swa þu nu þa, halig mid hondum, hrinan dorste, næs ænig þæs modig mon ofer eorþan þurh halge meaht, heahfædra nan </dd> <dt>515</dt> <dd> ne witgena. þeah þe him weoruda god onwrige, wuldres cyning, wisdomes gæst, giefe unmæte, hwæþre ic gong to þam agan moste. Næs ænig þara þæt mec þus bealdlice bennum bilegde, </dd> <dt>520</dt> <dd> þream forþrycte, ær þu nu þa þa miclan meaht mine oferswiðdest, fæste forfenge, þe me fæder sealde, feond moncynnes, þa he mec feran het, þeoden of þystrum, þæt ic þe sceolde </dd> <dt>525</dt> <dd> synne swetan. þær mec sorg bicwom, hefig hondgewinn. Ic bihlyhhan ne þearf æfter sarwræce siðfæt þisne magum in gemonge, þonne ic mine sceal agiefan gnorncearig gafulrædenne </dd> <dt>530</dt> <dd> in þam reongan ham." ða se gerefa het,  gealgmod guma,  Iulianan  of þam engan hofe  ut gelædan  on hyge halge  hæþnum to spræce  to his domsetle.  Heo þæt deofol teah,  </dd> <dt>535</dt> <dd> breostum inbryrded,  bendum fæstne,  halig hæþenne.  Ongan þa hreowcearig  siðfæt seofian,  sar cwanian,  wyrd wanian,  wordum mælde:  "Ic þec halsige,  hlæfdige min, </dd> <dt>540</dt> <dd> Iuliana, fore godes sibbum, þæt þu furþur me fraceþu ne wyrce, edwit for eorlum, þonne þu ær dydest, þa þu oferswiþdest þone snotrestan under hlinscuan helwarena cyning </dd> <dt>545</dt> <dd> in feonda byrig; þæt is fæder user, morþres manfrea. Hwæt, þu mec þreades þurh sarslege! Ic to soþe wat þæt ic ær ne sið ænig ne mette in woruldrice wif þe gelic, </dd> <dt>550</dt> <dd> þristran geþohtes ne þweorhtimbran mægþa cynnes. Is on me sweotul þæt þu unscamge æghwæs wurde on ferþe frod." ða hine seo fæmne forlet  æfter þræchwile  þystra neosan  </dd> <dt>555</dt> <dd> in sweartne grund,  sawla gewinnan,  on wita forwyrd.  Wiste he þi gearwor,  manes melda,  magum to secgan,  susles þegnum,  hu him on siðe gelomp.   "georne ær </dd> <dt>560</dt> <dd> heredon on heahþu ond his halig word, sægdon soðlice þæt he sigora gehwæs ofer ealle gesceaft ana weolde, ecra eadgiefa." ða cwom engel godes  frætwum blican  ond þæt fyr tosceaf,  </dd> <dt>565</dt> <dd> gefreode ond gefreoðade  facnes clæne,  leahtra lease,  ond þone lig towearp,  heorogiferne,  þær seo halie stod,  mægþa bealdor,  on þam midle gesund.  þæt þam weligan wæs  weorc to þolianne,  </dd> <dt>570</dt> <dd> þær he hit for worulde  wendan meahte,  sohte synnum fah,  hu he sarlicast  þurh þa wyrrestan  witu meahte  feorhcwale findan.  Næs se feond to læt,  se hine gelærde  þæt he læmen fæt  </dd> <dt>575</dt> <dd> biwyrcan het  wundorcræfte,  wiges womum,  ond wudubeamum,  holte bihlænan.  ða se hearda bibead  þæt mon þæt lamfæt  leades gefylde,  ond þa onbærnan het  bælfira mæst,  </dd> <dt>580</dt> <dd> ad onælan,  se wæs æghwonan  ymbboren mid brondum.  Bæð hate weol.  Het þa ofestlice  yrre gebolgen  leahtra lease  in þæs leades wylm  scufan butan scyldum.  þa toscaden wearð </dd> <dt>585</dt> <dd> lig tolysed. Lead wide sprong, hat, heorogifre. Hæleð wurdon acle arasad for þy ræse. þær on rime forborn þurh þæs fires fnæst fif ond hundseofontig hæðnes herges. ða gen sio halge stod </dd> <dt>590</dt> <dd> ungewemde wlite. Næs hyre wloh ne hrægl, ne feax ne fel fyre gemæled, ne lic ne leoþu. Heo in lige stod æghwæs onsund, sægde ealles þonc dryhtna dryhtne. þa se dema wearð </dd> <dt>595</dt> <dd> hreoh ond hygegrim, ongon his hrægl teran, swylce he grennade ond gristbitade, wedde on gewitte swa wilde deor, grymetade gealgmod ond his godu tælde, þæs þe hy ne meahtun mægne wiþstondan </dd> <dt>600</dt> <dd> wifes willan. Wæs seo wuldres mæg anræd ond unforht, eafoða gemyndig, dryhtnes willan. þa se dema het aswebban sorgcearig þurh sweordbite on hyge halge, heafde bineotan </dd> <dt>605</dt> <dd> Criste gecorene. Hine se cwealm ne þeah, siþþan he þone fintan furþor cuþe. ða wearð þære halgan hyht geniwad ond þæs mægdnes mod miclum geblissad, siþþan heo gehyrde hæleð eahtian </dd> <dt>610</dt> <dd> inwitrune, þæt hyre endestæf of gewindagum weorþan sceolde, lif alysed. Het þa leahtra ful clæne ond gecorene to cwale lædan, synna lease. ða cwom semninga </dd> <dt>615</dt> <dd> hean helle gæst, hearmleoð agol, earm ond unlæd, þone heo ær gebond awyrgedne ond mid witum swong, cleopade þa for corþre, ceargealdra full: "Gyldað nu mid gyrne, þæt heo goda ussa  </dd> <dt>620</dt> <dd> meaht forhogde,  ond mec swiþast  geminsade,  þæt ic to meldan wearð.  Lætað hy laþra  leana hleotan  þurh wæpnes spor,  wrecað ealdne nið,  synne gesohte.  Ic þa sorge gemon,  </dd> <dt>625</dt> <dd> hu ic bendum fæst  bisga unrim  on anre niht  earfeða dreag,  yfel ormætu." þa seo eadge biseah ongean gramum, Iuliana, gehyrde heo hearm galan helle deofol. </dd> <dt>630</dt> <dd> Feond moncynnes ongon þa on fleam sceacan, wita neosan, ond þæt word acwæð: "Wa me forworhtum! Nu is wen micel  þæt heo mec eft wille  earmne gehynan  yflum yrmþum,  swa heo mec ær dyde." </dd> <dt>635</dt> <dd> ða wæs gelæded londmearce neah ond to þære stowe þær hi stearcferþe þurh cumbolhete cwellan þohtun. Ongon heo þa læran ond to lofe trymman folc of firenum ond him frofre gehet, </dd> <dt>640</dt> <dd> weg to wuldre, ond þæt word acw æ ð: "Gemunað wigena wyn ond wuldres þrym,  haligra hyht,  heofonengla god.  He is þæs wyrðe,  þæt hine werþeode  ond eal engla cynn  up on roderum  </dd> <dt>645</dt> <dd> hergen, heahmægen,  þær is help gelong  ece to ealdre,  þam þe agan sceal.  Forþon ic, leof weorud,  læran wille,  æfremmende,  þæt ge eower hus  gefæstnige,  þy læs hit ferblædum  </dd> <dt>650</dt> <dd> windas toweorpan.  Weal sceal þy trumra  strong wiþstondan  storma scurum,  leahtra gehygdum.  Ge mid lufan sibbe,  leohte geleafan,  to þam lifgendan  stane stiðhydge  staþol fæstniað,  </dd> <dt>655</dt> <dd> soðe treowe  ond sibbe mid eow  healdað æt heortan,  halge rune  þurh modes myne.  þonne eow miltse giefeð  fæder ælmihtig,  þær ge frofre agun  æt mægna gode,  mæste þearfe  </dd> <dt>660</dt> <dd> æfter sorgstafum.  Forþon ge sylfe neton  utgong heonan,  ende lifes.  Wærlic me þinceð  þæt ge wæccende  wið hettendra  hildewoman wearde healden, þy læs eow wiþerfeohtend </dd> <dt>665</dt> <dd> weges forwyrnen to wuldres byrig. Biddað bearn godes þæt me brego engla, meotud moncynnes, milde geweorþe, sigora sellend. Sibb sy mid eowic, symle soþ lufu." ða hyre sawl wearð  </dd> <dt>670</dt> <dd> alæded of lice  to þam langan gefean  þurh sweordslege.  þa se synscaþa  to scipe sceohmod  sceaþena þreate  Heliseus  ehstream sohte,  leolc ofer laguflod  longe hwile  </dd> <dt>675</dt> <dd> on swonrade.  Swylt ealle fornom  secga hloþe  ond hine sylfne mid,  ærþon hy to lande  geliden hæfdon,  þurh þearlic þrea.  þær XXX wæs  ond feowere eac  feores onsohte  </dd> <dt>680</dt> <dd> þurh wæges wylm  wigena cynnes,  heane mid hlaford,  hroþra bidæled,  hyhta lease  helle sohton.  Ne þorftan þa þegnas  in þam þystran ham,  seo geneatscolu  in þam neolan scræfe,  </dd> <dt>685</dt> <dd> to þam frumgare  feohgestealda  witedra wenan,  þæt hy in winsele  ofer beorsetle  beagas þegon,  æpplede gold.  Ungelice wæs  læded lofsongum  lic haligre  </dd> <dt>690</dt> <dd> micle mægne  to moldgræfe,  þæt hy hit gebrohton  burgum in innan, sidfolc micel. þær siððan wæs geara gongum godes lof hafen þrymme micle oþ þisne dæg </dd> <dt>695</dt> <dd> mid þeodscipe. Is me þearf micel þæt seo halge me helpe gefremme, þonne me gedælað deorast ealra, sibbe toslitað sinhiwan tu, micle modlufan. Min sceal of lice </dd> <dt>700</dt> <dd> sawul on siðfæt, nat ic sylfa hwider, eardes uncyðgu; of sceal ic þissum, secan oþerne ærgewyrhtum, gongan iudædum. Geomor hweorfeð cen yr ond nyd. Cyning biþ reþe, </dd> <dt>705</dt> <dd> sigora syllend, þonne synnum fah eh wen ond ur acle bidað hwæt him æfter dædum deman wille lifes to leane. lagu feoh beofað, seomað sorgcearig. Sar eal gemon, </dd> <dt>710</dt> <dd> synna wunde, þe ic siþ oþþe ær geworhte in worulde. þæt ic wopig sceal tearum mænan. Wæs an tid to læt þæt ic yfeldæda ær gescomede, þenden gæst ond lic geador siþedan </dd> <dt>715</dt> <dd> onsund on earde. þonne arna biþearf, þæt me seo halge wið þone hyhstan cyning geþingige. Mec þæs þearf monaþ, micel modes sorg. Bidde ic monna gehwone gumena cynnes, þe þis gied wræce, </dd> <dt>720</dt> <dd> þæt he mec neodful bi noman minum gemyne modig, ond meotud bidde þæt me heofona helm helpe gefremme, meahta waldend, on þam miclan dæge, fæder, frofre gæst, in þa frecnan tid, </dd> <dt>725</dt> <dd> dæda demend, ond se deora sunu, þonne seo þrynis þrymsittende in annesse ælda cynne þurh þa sciran gesceaft scrifeð bi gewyrhtum meorde monna gehwam. Forgif us, mægna god, </dd> <dt>730</dt> <dd> þæt we þine onsyne, æþelinga wyn, milde gemeten on þa mæran tid. Amen. </dd> </dl> Notes